CELEX: 52018PC0574
Language: bg
Date: 2018-08-06
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна, относно присъединяването на Република Хърватия към Европейския съюз

ЕВРОПЕЙСКА КОМИСИЯ
            Брюксел, 6.8.2018
            COM(2018) 574 final
            2018/0303(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна, относно присъединяването на Република Хърватия към Европейския съюз
            
               
         
         
            
               ОБЯСНИТЕЛЕН МЕМОРАНДУМ
            
            
               1.ПРЕДМЕТ НА ПРЕДЛОЖЕНИЕТО
            
            
               
                  Настоящото предложение се отнася до решението за установяване на позицията, която трябва да се заеме от името на Европейския съюз („Съюза“) в рамките на Комитета по СИП, създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна (наричано по-нататък „Споразумението“)
                     1
                  , с оглед на приемането на решение на Комитета по СИП относно присъединяването на Република Хърватия към Европейския съюз.
               
               
                  2.
                        КОНТЕКСТ НА ПРЕДЛОЖЕНИЕТО
               
               
                  2.1.
                        Временното споразумение за икономическо партньорство между ЕС и Централна Африка
               
               
                  Със Споразумението се цели да се установи първоначална рамка за всеобхватно регионално споразумение за икономическо партньорство в съответствие със Споразумението от Котону. Понастоящем страната по споразумението Централна Африка се състои от Република Камерун. Споразумението се прилага временно от 4 август 2014 г. 
               
               
                  2.2.
                        Комитет по СИП
               
               
                  Комитетът по СИП е съвместният институционален орган към Споразумението. В член 92 от Споразумението се предвижда, че Комитетът по СИП отговаря за управлението на всички области, попадащи в приложното поле на Споразумението, и за осъществяването на всички посочени в него задачи. Комитетът по СИП взема своите решения с консенсус. Функционирането на Комитета по СИП е описано в неговия процедурен правилник
                     2
                  . 
               
               
                  2.3.
                        Предвиден акт на Комитета по СИП
               
               
                  По време на четвъртото си заседание на [дата] Комитетът по СИП трябва да приеме решение относно присъединяването на Република Хърватия към Съюза („предвидения акт“). 
               
               
                  В член 102 от Споразумението се предвижда, че Комитетът по СИП може да взима решения относно мерки за адаптиране или преходни мерки, евентуално необходими по отношение на присъединяването на нови държави членки към Съюза. 
               
               
                  С предвидения акт се цели да се внесат в Споразумението измененията, които се оказаха необходими вследствие на присъединяването на Република Хърватия към Съюза.
               
               
                  Предвиденият акт ще стане задължителен за страните в съответствие с член 102, параграф 3 от Споразумението, в който се предвижда, че: „Страните ще разгледат последиците от присъединяването на новите държави — членки на Европейския съюз, за настоящото споразумение. Комитетът по СИП може да се произнесе по предприемането на преходни мерки или на необходимите изменения“.
               
               
                  3.
                        ПОЗИЦИЯ, КОЯТО ДА БЪДЕ ЗАЕТА ОТ ИМЕТО НА СЪЮЗА
               
               
                  Република Хърватия се присъедини към Съюза на 1 юли 2013 г. и на 8 ноември 2017 г. депозира своя акт за присъединяване в Генералния секретариат на Съвета на Съюза. В клаузата за присъединяване, фигурираща в член 102, параграф 2 от Споразумението, се предвижда „автоматично присъединяване“ на Хърватия към Споразумението чрез депозиране на акт за присъединяване. За последващите изменения, необходими поради присъединяването, в клаузата за присъединяване се предвижда решение на Комитета по СИП.
               
               
                  Поради това е целесъобразно Съюзът да определи позицията, която да бъде заета по отношение на приемането на предвидения акт на Комитета по СИП, във връзка с присъединяването на Република Хърватия към Споразумението.
               
               
                  Настоящият проект на решение на Съвета включва като приложение проект на решение, което трябва да бъде прието от Комитета по СИП. 
               
               
                  Споразумението се прилага, от една страна, на териториите, на които се прилага Договорът за функционирането на Европейския съюз (ДФЕС), и при условията, определени в посочения договор, и от друга страна, на територията на държавите от Централна Африка, подписали Споразумението (Камерун).
               
               
                  4.
                        Правно основание
               
            
         
         
            
               
                  4.1.
                        Процесуалноправно основание
               
               
                  4.1.1.
                        Принципи
               
               
                  В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
               
               
                  Понятието „актове с правно действие“ включва актове с правно действие по силата на нормите на международното право, които уреждат съответния орган. Това понятие включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                     3
                  .
               
               
                  4.1.2.
                        Приложение в конкретния случай
               
               
                  Комитетът по СИП е създаден със Споразумението орган.
               
               
                  В член 102 от Споразумението, който касае присъединяването на нови държави — членки на Европейския съюз, се предвижда, че Комитетът по СИП може да приема преходни мерки или необходими изменения на Споразумението в случай на присъединяване на нови държави към Съюза.
               
               
                  Актът, който Комитетът по СИП има за задача да приеме, представлява акт с правно действие. Предвиденият акт ще бъде обвързващ по силата на международното право в съответствие с член 102 от Споразумението, тъй като съдържа изменения на международно споразумение, което е вече обвързващо за Съюза.
               
               
                  С предвидения акт не се допълва, нито се изменя институционалната рамка на Споразумението.
               
               
                  Следователно процесуалноправното основание за предложеното решение е член 218, параграф 9 от ДФЕС.
               
               
                  4.2.
                        Материалноправно основание
               
               
                  4.2.1.
                        Принципи
               
               
                  Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
               
               
                  4.2.2.
                        Приложение в конкретния случай
               
               
                  Целта и съдържанието на предвидения акт се отнасят до търговията и свързаните с търговията въпроси. Поради това материалноправното основание на предложеното решение е член 207 от ДФЕС.
               
               
                  4.3.
                        Заключение
               
               
                  Правното основание за настоящото решение на Съвета е член 207 във връзка с член 218, параграф 9 от ДФЕС.
               
               
                  5.
                        ПУБЛИКУВАНЕ НА ПРЕДВИДЕНИЯ АКТ
               
            
            
               Като се има предвид, че с решението на Комитета по СИП се изменя Споразумението, то следва да бъде публикувано в Официален вестник на Европейския съюз, след като бъде прието.
            
            
               2018/0303 (NLE)
            
         
         
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна, относно присъединяването на Република Хърватия към Европейския съюз
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз (ДФЕС), и по-специално член 207 и член 218, параграф 9 от него,
            
            
               като взе предвид Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна („Споразумението“)
                  4
               ,
            
            
               като взе предвид предложението на Европейската комисия,
            
            
               като има предвид, че:
            
            
               (1)Споразумението бе сключено от името на Европейския съюз („Съюза“) с Решение 2009/152/ЕО
                  5
                и се прилага временно от 4 август 2014 г.
            
            
               (2)Договорът за присъединяване на Република Хърватия към Съюза бе подписан на 9 декември 2011 г. и влезе в сила на 1 юли 2013 г.
            
            
               (3)Република Хърватия се присъедини към Споразумението на 8 ноември 2017 г., като депозира своя акт за присъединяване.
            
            
               (4)Съгласно член 102 от Споразумението Комитетът по СИП може да взима решения относно мерки за адаптиране, евентуално необходими вследствие на присъединяването на нови държави членки към Съюза.
            
            
               (5)На своето годишно заседание на [дата] Комитетът по СИП трябва да приеме решението относно мерките за адаптиране, необходими вследствие на присъединяването на Република Хърватия към Съюза.
            
            
               (6)Целесъобразно е да се установи позицията, която трябва да се заеме от името на Съюза в рамките на Комитета по СИП, относно присъединяването на Република Хърватия към Съюза,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза по време на годишното заседание на [дата] на Комитета по СИП, създаден съгласно Споразумението, относно присъединяването на Република Хърватия към Съюза, се основава на проекта на решение, приложен към настоящото решение.
            
            
               Член 2
            
            
               След приемането му решението на Комитета по СИП се публикува в Официален вестник на Европейския съюз.
            
            
               Член 3
            
         
         
            
               Адресат на настоящото решение е Комисията.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 57, 28.2.2009 г., стр. 2.
               
               
                  
                     (2)
                  
                        ОВ L 17, 21.1.2017 г., стр. 46.
               
               
                  
                     (3)
                  
                        Решение на Съда от 7 октомври 2014 г., Германия/Съвет (OIV), C-399/12, ECLI:EU:C:2014:2258, т. 61 — 64.
               
               
                  
                     (4)
                  
                        ОВ L 57, 28.2.2009 г., стр. 2.
               
               
                  
                     (5)
                  
                        ОВ L 57, 28.2.2009 г., стр. 1.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел,6.8.2018
            COM(2018) 574 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна, относно присъединяването на Република Хърватия към Европейския съюз
            
               
         
         
            
               ПРИТУРКА
            
            
               Проект на 
            
            
               РЕШЕНИЕ № …/2018 НА КОМИТЕТА ПО СИП
            
            
               създаден съгласно Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна
            
            
               от [дата] година 
            
            
               относно присъединяването на Република Хърватия към Европейския съюз 
            
            
               КОМИТЕТЪТ ПО СИП,
            
            
               като взе предвид Временното споразумение за икономическо партньорство между Европейската общност и нейните държави членки, от една страна, и страната по споразумението Централна Африка, от друга страна (наричано по-нататък „Споразумението“), подписано на 15 януари 2009 г. в Брюксел, което се прилага временно от 4 август 2014 г., и по-специално членове 100, 102 и 107 от него,
            
            
               като взе предвид Договора за присъединяване на Република Хърватия към Европейския съюз („Съюза“) и Акта за присъединяване към Споразумението, депозиран от Република Хърватия на 8 ноември 2017 г.,
            
            
               като има предвид, че:
            
            
               (1)Съгласно Споразумението и настоящото решение страната по Споразумението Централна Африка се състои от Република Камерун.
            
            
               (2)Споразумението се прилага, от една страна, на териториите, на които се прилага Договорът за функционирането на Европейския съюз (ДФЕС), и при условията, определени в посочения договор, и от друга страна, на територията на Република Камерун.
            
            
               (3)В съответствие с член 102, параграф 3 от Споразумението Комитетът СИП може да взима решения относно мерки за адаптиране, евентуално необходими вследствие на присъединяването на нови държави членки към Съюза,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Като страна по Споразумението Република Хърватия приема и взема предвид по същия начин като останалите държави — членки на Съюза, текстовете на Споразумението, както и приложенията, протоколите и декларациите, приложени към него.
            
            
               Член 2
            
            
               Споразумението се изменя, както следва: член 107 се заменя със следното:
            
            
               „Член 107
            
         
         
            
               Автентични текстове
            
            
               Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като всички текстове са еднакво автентични. “
            
            
               Член 3
            
            
               Съюзът предоставя на Република Камерун текста на Споразумението на хърватски език.
            
            
               Член 4
            
            
               Разпоредбите на Споразумението се прилагат за стоките, изнесени от Република Камерун за Република Хърватия или от Република Хърватия за Република Камерун, за които са спазени правилата за произход, действащи на територията на страните по Споразумението, и които на 4 август 2014 г. са били под режим транзит или под режим временно складиране, в митнически склад или в свободна зона в Република Камерун или в Република Хърватия.
            
            
               В случаите по параграф 1 се предоставя преференциално третиране, при условие че в срок от четири месеца, считано от датата на влизане в сила на настоящото решение, на митническите органи на държавата вносител бъде представено доказателство за произход, издадено със задна дата от митническите органи на държавата износител.
            
            
               Член 5
            
            
               Република Камерун се ангажира да не предявява претенции и да не отправя искания, да не отнася въпроси пред други органи, да не променя или отменя отстъпки съгласно член XXIV, параграф 6 и член XXVIII от Общото споразумение за митата и търговията (ГАТТ) от 1994 г. или член XXI от Общото споразумение по търговията с услуги (ГАТС) във връзка с присъединяването на Република Хърватия към Съюза.
            
            
               Член 6 
            
            
               Настоящото решение влиза в сила от датата на неговото подписване.
            
            
               Независимо от това членове 3 и 4 обаче са приложими от 4 август 2014 г.
            
            
               Съставено в xxx на ххх година.
            
            
                     
                        За Република Камерун 
                     
                  
                  
                     
                        За Европейския съюз